ঠাকুরনগর অনশন মঞ্চে অসুস্থ তিন মতুয়া ভক্ত, চিকিৎসার পর স্থিতিশীল অবস্থা

উত্তর ২৪ পরগনা: উত্তর ২৪ পরগনার (North 24 Pargana) ঠাকুরনগর (Thakurnagar) ঠাকুরবাড়িতে মতুয়া দলপতিদের চলতে থাকা অনশন মঞ্চে শুক্রবার রাতে চাঞ্চল্যের সৃষ্টি হয়। অনশনরতদের মধ্যে তিনজন মতুয়া ভক্ত হঠাৎই অসুস্থ হয়ে পড়েন। তাঁদের মধ্যে রয়েছেন নগেন মণ্ডল (বাঁকুড়া), নারায়ণ বারুই ও ত্রিনাথ ঘরামি (উত্তর ২৪ পরগনা)।

স্থানীয় সূত্রে জানা গেছে, অসুস্থ হয়ে পড়ার পরই দ্রুত চিকিৎসক দল এসে তাঁদের প্রাথমিক চিকিৎসা শুরু করে এবং স্যালাইন দেওয়া হয়। প্রায় ঘণ্টাখানেক চিকিৎসার পর তিনজনের শারীরিক অবস্থা স্থিতিশীল হয়। বর্তমানে তাঁরা অনশন মঞ্চের পাশেই বিশ্রামে আছেন।

আরও পড়ুন: নিজের সাত মাসের শিশুকন্যাকে খুন করলেন মা, ১০ ঘণ্টা জিজ্ঞাসাবাদের পর উন্মোচন পুলিশের

অনশনকারীদের অধিকাংশের বয়স ৬০ বছরের বেশি। টানা কয়েক দিন ধরে উপবাস ও শারীরিক পরিশ্রমের কারণে দুর্বলতা দেখা দিচ্ছে বলে চিকিৎসকদের ধারণা। আজ শনিবার অনশনের চতুর্থ দিন। দুপুরে ফের চিকিৎসক দল এসে অনশনকারীদের স্বাস্থ্য পরীক্ষা করবেন বলে জানা গেছে।