পুলিশকে ‘চ্যালাকাঠ’ দিয়ে পেটানোর নিদান বিজেপি বিধায়কের! চাঞ্চল্য

বনগাঁ: পুলিশকে পেটানোর নিদান দিলেন বিজেপি বিধায়ক (BJP MLA)। এই ঘটনায় চাঞ্চল্য সৃষ্টি হয়েছে রাজনৈতিক মহলে। জানা গিয়েছে, বিজেপির পরিবর্তন সভা থেকে পুলিশকে (Police) পেটানোর নিদান দিলেন উত্তর ২৪ পরগনা (North 24 Parganas) জেলার বনগাঁ (Bangaon) দক্ষিণের বিজেপি বিধায়ক স্বপন মজুমদার।

জানা গিয়েছে, বৃহস্পতিবার সন্ধ্যায় উত্তর ২৪ পরগণা (North 24 Parganas) গাইঘাটা থানার চাঁদপাড়া বাজারে পরিবর্তন সভা নামে একটি পথসভার আয়োজন করা হয়েছিল বিজেপির (BJP) পক্ষ থেকে। অভিযোগ, সেখান থেকেই সাধারণ মানুষকে পুলিশের উপর হামলার নিদেন দেন ভারতীয় জনতা পার্টির বিধায়ক স্বপন মজুমদার। তিনি বলেন, ‘পুলিশ যেখানে তৃণমূলের কথা শুনে অন্যায় করতে যাবে। সাধারণ গরিব মানুষের উপরে চড়াও হবে। আপনারা জোটবদ্ধ হয়ে চ্যালাকাঠ দিয়ে পেটাবেন।’

আরও খবর : সন্দেশখালি গণহত্যার তদন্তে CBI, গ্রামবাসীদের জবানবন্দি নিলেন আধিকারিকরা

একই সঙ্গে তিনি বলেন, ‘সামনে পরিবর্তন হবে, যেসব পুলিশগুলি দালালি করছে তাদের খাল খিচে নিয়ে আসবো আমরা।’ এর পরেই তৃণমূলের (TMC) উদ্দেশ্যে বিজেপি বিধায়ক বলেন, ‘তৃণমূলের যে গুন্ডাগুলি ভাবছো পুলিশ বাবা বাঁচাবে, পুলিশ বাঁচাতে পারবে না। আগামী দিনে বদল হবে আর যারা অনৈতিক কাজের সঙ্গে যুক্ত আছ, তাদের বদলা হবে।’

স্বপন মজুমদারের পুলিশকে আক্রমণ প্রসঙ্গে বনগাঁ সাংগঠনিক জেলা তৃণমূল কংগ্রেস (TMC) সভাপতি বিশ্বজিৎ দাস স্বপন মজুমদারকে সমাজবিরোধী বলে আক্রমণ করেন। তিনি বলেন, ‘এই পুলিশের কারণে উনি সমাজবিরোধী কাজগুলি আগের মত করতে পারছেন না। সেই কারণে এই ধরনের মন্তব্য করছেন। ওদের কথা মানুষ শোনে না।’